‘กิตติรัตน์’ลมออกหูยัวะธปท.
อัด‘ประสาร’ฟังคนอื่นบ้าง/เดินหน้ากดดันกนง.ลดดอกเบี้ยดูแลบาท
2 ก.พ. 2556

อัด‘ประสาร’ฟังคนอื่นบ้าง/เดินหน้ากดดันกนง.ลดดอกเบี้ยดูแลบาท
“กิตติรัตน์” เดือดไม่พอใจ ธปท.ปฏิเสธลดดอกเบี้ยดูแลเงินบาท
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า ไม่พอใจในภาพรวมการดูแลและการแก้ปัญหาการแข็งค่าของเงินบาทของทุกหน่วยงานที่เกี่ยวข้อง เพราะเห็นว่าควรจะใช้นโยบายอัตราดอกเบี้ยต่ำเพื่อแก้ปัญหาเรื่องนี้ เนื่องจากปัจจุบันอัตราดอกเบี้ยนโยบายของไทยยังอยู่ในระดับที่สูงเกินไปและมีข้อเสียอยู่มาก 
“ความเห็นของคุณประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ที่ระบุว่า อัตราดอกเบี้ยนโยบาย 2.75% เหมาะสมสามารถสนับสนุนการเติบโตของเศรษฐกิจประเทศได้ ถือว่าเป็นเพียงความเห็นของคนคนเดียว ไม่สามารถนำมาตัดสินใจแทนคณะกรรมการนโยบายการเงินได้” นายกิตติรัตน์ กล่าว 
นายกิตติรัตน์ กล่าวว่า ผมพูดว่าไทยควรจะมีการปรับลดอัตราดอกเบี้ยนโยบายลง ก็เป็นเพียงการแสดงความคิดเห็น ไม่มีอำนาจในการตัดสินใจเช่นเดียวกัน แต่เรื่องนี้ผู้รับผิดชอบควรจะรับฟังเพื่อนำไปประกอบการพิจารณาตัดสินใจ
นายกิตติรัตน์ กล่าวว่าเรื่องนี้นายกรัฐมนตรีมีความเป็นห่วงและมอบนโยบายให้ทุกหน่วยงานที่เกี่ยวข้อง ดูแลปัญหาเงินบาทแข็งค่าจึงขอให้สบายใจได้ว่าจะได้รับการดูแลแน่นอน
นายสุชาติ ธาดาธำรงเวช อดีต รมว.คลัง กล่าวว่า ถ้าเงินทุนไหลเข้ามามาก ทำให้อำนาจซื้อเพิ่มขึ้นและทรัพย์สินก็ขึ้นราคา ผู้รับผิดชอบนโยบายการเงินจึงควรลดอัตราดอกเบี้ยลงไม่ให้สูงกว่าดอกเบี้ยโลกมากนัก
นายธีระชัย ภูวนาถนรานุบาล อดีต รมว.คลัง เสนอแนวทางในการชะลอเงินทุนไหลเข้าว่า ควรเก็บภาษีหรือเก็บค่าใช้จ่ายสำหรับเงินร้อนที่ไหลเข้ามาหากินส่วนต่างดอกเบี้ยระยะสั้นๆ โดยเฉพาะกับเงินที่ไหลเข้ามาฝากธนาคารหรือมาซื้อพันธบัตรหรือตราสารหนี้ต่างๆ แต่ไม่เก็บเงินลงทุนในตลาดหุ้น